《英德峡》
清代·陈长镇

昨日监豪泷，今日浈阳峡。鲛宫一线开，象齿千行插。

山根筋骨竖，水寨旗枪挟。河走昆仑脊，剑拔茱萸匣。

撩倒云气惨，威迟林影狭。蛟螭锁寒井，虎兕闭幽柙。

地肤赘悬疣，天车拥大翣。野猿啼长夜，飞隼碍高硖。

险疑巨灵擘，阴畏山鬼掐。白乳鸊鹈膏，碧藓蠀蛦甲。

浮烟带海腥，微卵愁山压。蹉跎拟归休，凉风吹白祫。

作者简介：清湖南武陵人，字宗五，号延溪。乾隆十三年进士，改庶吉士。告归，道闻母丧，哀痛过甚，至家数月而卒。工诗文。有《白云山房集》。